THAI ส่งผู้โดยสารตกค้างกลับประเทศโดยสวัสดิภาพ
บริษัท การบินไทย จำกัด (มหาชน) หรือ THAI เปิดเผยว่า สืบ …
31 มี.ค. 2563

บริษัท การบินไทย จำกัด (มหาชน) หรือ THAI เปิดเผยว่า สืบเนื่องจากสถานการณ์การแพร่ระบาดของไวรัสโควิด-19 ที่ทวีความรุนแรงมากขึ้น หลายประเทศประกาศปิด และออกมาตรการป้องกันการแพร่ระบาด ทำให้ทุกสายการบินประกาศยกเลิกเที่ยวบิน ประกอบกับ THAI ได้ประกาศยกเลิกเที่ยวบินทั้งหมดเป็นการชั่วคราวตั้งแต่วันที่ 1 เม.ย.63 เป็นต้นไป
ทั้งนี้ ทำให้มีปริมาณผู้โดยสารที่จะเดินทางกลับเป็นจำนวนมาก ทั้งผู้โดยสารจากสายการบินอื่นที่ถูกยกเลิกการเดินทาง ผู้โดยสารที่พลาดเที่ยวบินจากสายการบินอื่น และผู้โดยสารการบินไทยที่เลื่อนการเดินทางให้เร็วขึ้น
โดยการบินไทยได้จัดเที่ยวบินทยอยขนส่งผู้โดยสารได้หมดจนถึงเที่ยวบินสุดท้ายในคืนนี้ (31 มี.ค.63) รวมทั้งขนส่งผู้โดยสารไปยังประเทศใกล้เคียงเพื่อเดินทางต่อ กรณีผู้โดยสารต่างชาติที่ไม่สามารถเดินทางเข้าประเทศของตนได้
อีกทั้ง เพื่อเป็นการอำนวยความสะดวกและให้การดูแลผู้โดยสารจำนวนมาก จึงมีพนักงานจิตอาสาของ THAI ได้แก่ นักบิน และพนักงานต้อนรับบนเครื่องบิน ที่มีเวลาว่างจากการยกเลิกเที่ยวบิน มาร่วมปฏิบัติงาน
โดยให้การดูแลช่วยเหลือ และอำนวยความสะดวกให้แก่ผู้โดยสาร ทั้งในส่วนของการบริการภาคพื้นที่สนามบิน สำนักงานขาย และ Call Center
อย่างไรก็ดี นับเป็นอีกหนึ่งความภาคภูมิใจของ THAI ที่ได้ดูแลผู้โดยสารทุกท่านในสถานการณ์ยากลำบากครั้งนี้
ทั้งนี้ บริษัทฯ จะกลับมาทำการบิน และให้บริการผู้โดยสารทุกท่านด้วยรอยยิ้มและไมตรีจิตของคนไทย ในฐานะสายการบินแห่งชาติอีกครั้ง เมื่อสถานการณ์การแพร่ระบาดของไวรัสโควิด-19 คลี่คลายลง